Při Hórnikečanskim jězoru hladaja z wulkej nadźiju do přichoda
Wulke Ždźary (AK/SN). Rebelojo Hórnikečanskeho jězora chcedźa wuwiće při jězoru dale kritisce přewodźeć. „Prócujemy so wo dohlad posudka wo stabiliće skłoninow přez sakski wyši hórnistwowy zarjad“, praji předsyda towarstwa Rebelojo Hórnikečanskeho jězora Werner Petrick. Wot awgusta 2013 towarstwo wobsteji. Jako swoju najnowšu akciju zasadźowachu so za hnydomne wotewrjenje kupanskeho pobrjoha na Wulkoždźarowskim boku. Runje tak chcychu docpěć, zo so dospołne zawrjenje kołowokoło jězora zběhnje. „To běštej našej wulkej cilej. Bohužel njejsmy jej docpěli“, předsyda rozłožuje. „Smy tež swoje namjety za masterski plan Hórnikečanskeho jězora zapodali.“ Při tym dźe wo jeho dalše zmysłapołne a dołhodobne wužiwanje. Něhdźe w aprylu 2022 ma Hórnikečanski jězor za kupanje zaso přistupny być. Tež potom pak budu hišće zbywace dźěła. „Potrjecheni trjebaja wěstosć, zo móhli na swojich ležownosćach nowy započatk planować“, měni Werner Petrick.
ces_Latn szl_Latn